მანუჩარ მაჩაიძის საფეხბურთო მატჩები და გოლები
მანუჩარ მაჩაიძე (დ. 25 მარტი, 1949) — საკლუბო კარიერის განმავლობაში იცავდა ოთხი საფეხბურთო კლუბის — თბილისის „დინამოს“, ტაშკენტის „ფახთაქორის“, მოსკოვის „სპარტაკისა“ და ქუთაისის „ტორპედოს“ ღირსებას. პირველი შეხვედრა მან თბილისის „დინამოს“ შემადგენლობაში 1968 წლის პირველ ივნისს, ხოლო ბოლო შეხვედრა 1982 წლის 23 ივლისს — ქუთაისის „ტორპედოს“ შემადგენლობაში ჩაატარა. მანუჩარ მაჩაიძე ერთ-ერთ ყველაზე უფრო გამორჩეულ და წარმატებულ ფეხბურთელად ითვლება ქართული ფეხბურთის ისტორიაში, როგორც ქართული საფეხბურთო ხელოვნების საუკეთესო კუთხით წარმოჩენის, ისე სპორტული მიღწევების თვალსაზრისით. საკავშირო და საერთაშორისო ასპარეზზე — 1936–1989 წლებში, თბილისის „დინამოს“ სულ ხუთი ტიტული აქვს მოგებული და აქედან სამი — მისი კაპიტნობის დროს. საყურადღებოა, აგრეთვე ის ფაქტი, რომ მანუჩარ მაჩაიძის კაპიტნობით, 1976 წლის 22 აგვისტოდან 1980 წლის 22 აპრილის ჩათვლით, თბილისის „დინამომ“ შინ, საკუთარ მოედანზე საკავშირო პირველობისა და თასის გათამაშების ფარგლებში სულ 73 მატჩი გამართა, რომელთაგან 55 შეხვედრა მოიგო და 18 ფრედ დაასრულა. არცერთ საშინაო შეხვედრაში მანუჩარ მაჩაიძის კაპიტნობის პერიოდში დინამოელებს მარცხი არ განუცდიათ, რაც უპრეცედენტო შემთხვევას წარმოადგენს თბილისის „დინამოს“ ისტორიაში. ქვემოთ წარმოდგენილია საფეხბურთო კარიერის განმავლობაში მანუჩარ მაჩაიძის მიერ ჩატარებული, როგორც საკავშირო პირველობისა და თასის გათამაშების ფარგლებში გამართული, ასევე, ამხანაგური, საერთაშორისო ოფიციალური და არაოფიციალური მატჩებისა და გატანილი გოლების სტატისტიკა საფეხბურთო კლუბების, სეზონებისა და ტურნირების მიხედვით.